b"\n_START_ARTICLE_\nHaileybury Comets\n_START_SECTION_\nZgodovina\n_START_PARAGRAPH_\nKlub je bil ustanovljen leta 1906 kot eno od mo\xc5\xa1tev lige Timiskaming Professional Hockey League. Ligo so tedaj sestavljala mo\xc5\xa1tva, ki so jih podpirali lastniki lokalnih rudnikov. Klub si je lastila dru\xc5\xbeina O'Brien iz Renfrewja, ki si je lastila rudnike srebra, \xc5\xbeeleznice in ve\xc4\x8d \xc5\xbeelezni\xc5\xa1kih gradbenih podjetij. Liga TPHL je delovala kot zabava za lastnike in rudarje v oddaljenih mestih severnega Ontaria._NEWLINE_Haileybury je postal razvpit v hokejskih krogih leta 1909, ko je podpisal s profesionalnimi hokejisti, kot so bili Con Corbeau, Skene Ronan in Harry Smith, ki so pri\xc5\xa1li iz razli\xc4\x8dnih OPHL in ECHA mo\xc5\xa1tev. Tedaj so lastniki stavili velike vsote denarja na igre mo\xc5\xa1tev in lastnik kluba Ambrose O'Brien je uspel privabiti igralce, ki so razdrli svoje pogodbe in se pridru\xc5\xbeili Haileyburyju._NEWLINE_Ko se FHL mo\xc5\xa1tvo Renfrew Creamery Kings novembra 1909 ni uspelo pridru\xc5\xbeiti novi ligi Canadian Hockey Association, je O'Brien organiziral ligo National Hockey Association in vanjo vklju\xc4\x8dil svoja mo\xc5\xa1tva, Haileybury Comets, Renfrew Creamery Kings in Cobalt Silver Kings._NEWLINE_Haileybury je svojo edino sezono v NHA zaklju\xc4\x8dil s 4 zmagami in 8 porazi, pri \xc4\x8demer je prejel 83 in dosegel 77 golov. Zanj so med drugim igrali tudi Alex Currie, Art Ross, Paddy Moran in Skene Ronan. Vodilni strelec mo\xc5\xa1tva je bil Horace Gaul z 22 zadetki, kar je bilo dovolj za sedmo mesto lestvice najuspe\xc5\xa1nej\xc5\xa1ih strelcev lige._NEWLINE_Po sezoni 1910 je lastnik kluba in rudarski tajkun Ambrose O'Brien umaknil Haileybury iz lige NHA. O\xc5\xbeivljena je bila liga TPHL in Haileybury je v sezoni 1910/11 deloval znotraj nje. Po sezoni je liga razpadla, Haileybury pa se je pridru\xc5\xbeil ligi Timiskaming Senior League, v kateri je igral do leta 1915._NEWLINE_Haileyburyjevo mesto v ligi NHA je prevzel rokoborec in promotor \xc5\xa1porta iz Montreala George Kennedy, lastnik kluba\xc2\xa0\xc2\xbbClub Athl\xc3\xa9tique Canadien\xc2\xab, ki je prevzel hokejski klub Montreal Canadiens. Kennedy si je pridobil pravice za ime\xc2\xa0\xc2\xbbCanadiens\xc2\xab\xc2\xa0in je grozil O'Brienu s to\xc5\xbebo, ker je slednji uporabljal isto ime v svojem klubu z imenom\xc2\xa0\xc2\xbbLes Canadiens\xc2\xab. V nenavadni poravnavi je Kennedy raje od Canadiensov prevzel Haileybury, Canadiensi pa so pripadli O'Brienu. Igralci in ime Les Canadiensov so bili preusmerjeni h Kennedyju."